AfriForum-regsman dien klag in teen Malema, NdloziJulius Malema en Mbuyiseni Ndlozi in die hof. Foto: EFF/Twitter ’n Prokureur by AfriForum se privaatvervolgingseenheid het Woensdag ’n klag van aanranding teen Julius Malema, leier van die EFF, en Mbuyiseni Ndlozi, EFF-LP, ingedien nadat die twee hom glo vroeër in die hof met fisieke geweld gedreig het. Die dreigemente is glo op 29 Oktober teenoor Wico Swanepoel in die Randburgse landdroshof gemaak tydens Malema en Ndlozi se verhoor op ’n ander aanklag van aanranding. AfriForum se privaatvervolgingseenheid het ’n waaksaamheidsopdrag namens die klaer, lt.kol. Johan Venter, in die betrokke saak en het daarom die hofverrigtinge bygewoon. Malema en Ndlozi het die betrokke dag ná teetyd vir Swanepoel gesê sy bene is in die pad omdat dit gedeeltelik voor die beskuldigdebank was waarby hulle wou inskuif. Volgens Swanepoel het hy dadelik regop gesit toe hy besef dat die beskuldigdes wou verbykom. Wico Swanepoel by die Randburg-polisiestasie waar die klag ingedien is. (Foto: Verskaf) Malema en Ndlozi het egter volgehou dat hulle nie kan verbybeweeg nie en het gesê Swanepoel is ontwrigtend. Malema het glo ook gesê: “Ons kan nie ontwrigting duld nie.” Swanepoel beweer Ndlozi het sy vinger na hom gewys en gesê: “Ons sal jou stamp.” Swanepoel het vir Ndlozi gevra of hy hom dreig, waarna Ndlozi sy woorde herhaal het. Ndlozi het glo ook vir Swanepoel tydens die gebeure ’n leuenaar genoem, waarna Malema, Ndlozi en ’n lyfwag van Malema vir Swanepoel omsingel en aanhou skree het dat hy uit die hof verwyder moes word. ’n Polisiebeampte het Swanepoel ondersteun en hom gehelp om van die EFF-lede weg te beweeg. Swanepoel sê hy het geglo dat ’n aanval op sy persoon moontlik was omdat Malema en Ndlozi juis in die hof was vir ’n aanklag van aanranding. AfriForum se privaatvervolgingseenheid wys nou daarop dat ’n dreigement van geweld op ’n persoon se liggaam in die Suid-Afrikaanse reg as aanranding geag word indien die bedreigde persoon glo dat die persoon wat hom of haar dreig die bedoeling en mag het om dié dreigement uit te voer. Natasha Venter, ’n raadgewer by AfriForum se eenheid, bestempel Malema en Ndlozi se gedrag as skandelik. “Dié twee beskuldigdes – albei politieke leiers wat ’n voorbeeld vir hul volgelinge behoort te stel – is reeds in die beskuldigdebank vir aanranding. Nietemin blyk dit dat hulle hulself weer skuldig maak aan dié misdaad. “AfriForum se privaatvervolgingseenheid staan gereed om Malema en Ndlozi sélf te vervolg, aangesien ons nie kan toelaat dat wettelose gedrag soos hierdie ongestraf gelaat word nie.”